Sprint FM

Ο Sprint FM ήταν ο πρώτος αθλητικός ραδιοφωνικός στην Ελλάδα που ξεκίνησε τη λειτουργία του τον Νοέμβριο του 1992 εκπέμποντας στους 105.3 μεγακύκλους (MHz) των FM στο Λεκανοπέδιο Αττικής.

Ιστορία

Το ξεκίνημα ως Sprint FM 105.3
Ο σταθμός ξεκίνησε να εκπέμπει στη συχνότητα των 105.3 στην Αθήνα στις 2 Νοεμβρίου 1992. Αποτέλεσε τον πρώτο αμιγώς αθλητικό ραδιοφωνικό σταθμό στην Ελλάδα και στην ουσία αποτελούσε το ραδιοφωνικό αδερφάκι της εφημερίδας «Ο Φίλαθλος» του ομίλου Κουρή, καθώς το σύνολο των συντελεστών του ήταν εργαζόμενοι της εφημερίδας.

Διευθυντής και ψυχή του Sprint FM 105.3 ήταν ο δημοσιογράφος Χρήστος Σιέμπης με την έδρα του να βρίσκεται στην οδό Δήμητρας στον Ταύρο μαζί με τα υπόλοιπα μέσα του ομίλου Κουρή. Το λογότυπό του αποτελούταν από ένα γήπεδο το οποίο το μισό προσομοίαζε με γήπεδο ποδοσφαίρου και το υπόλοιπο μισό με γήπεδο μπάσκετ, ενώ ο Χρήστος Σιέμπης ήταν η φωνή στο σήμα του σταθμού λέγοντας: «Sprint FM 105.3, ο αθλητικός σταθμός της Αθήνας». Ο Sprint FM 105.3 είχε πλήρες πρόγραμμα εκπομπών από τις πρώτες ημέρες λειτουργίας του και μετέδιδε δελτία ειδήσεων κάθε μία ώρα τα οποία περιείχαν μόνο αθλητικές ειδήσεις.

Από την πρώτη μέρα της λειτουργίας του Sprint FM 105.3 ξεκίνησε τη ραδιοφωνική του καριέρα με την εκπομπή «Το Καφενείο των Φιλάθλων» ο Γιώργος Γεωργίου η οποία μεταδιδόταν καθημερινά (εκτός Σαββάτου) από 22:00 έως 00:00 και έδινε για πρώτη φορά το βήμα σε ακροατές να βγαίνουν στον αέρα και να μιλούν για τα αθλητικά δρώμενα τηλεφωνώντας στις γραμμές 3422300 και 3479913. Την ιδέα της εκπομπής είχε ο Νίκος Καραγιαννίδης που θεωρούσε τον Γεωργίου ως τον πλέον κατάλληλο αφού δεν υποστήριζε καμία από τις λεγόμενες μεγάλες ομάδες. Η επιτυχία της εκπομπής ήταν τόσο μεγάλη που έγινε στήλη στην εφημερίδα «Ο Φίλαθλος» το 1995, τηλεοπτική εκπομπή στο Κανάλι 5 το 1996, ενώ χαρακτήρισε τη δημοσιογραφική καριέρα του Γεωργίου.

Στον Sprint FM 105.3 έκαναν επίσης, μεταξύ άλλων, εκπομπές ή ρεπορτάζ ο Ηλίας Μπαζίνας, ο Αργύρης Παγαρτάνης, ο Μάνος Μανουσέλης, ο Βασίλης Παπαθεοδώρου, ο Αντώνης Πανούτσος, ο Άλκης Φιτσόπουλος, ο Κυριάκος Γεωργόπουλος, ο Βαγγέλης Μπραουδάκης και ο Γιώργος Ζαΐρης. Επίσης συχνά έβγαινε τηλεφωνικά από τη Ρώμη ο Αντώνης Καρπετόπουλος για να μιλήσει για το ιταλικό ποδόσφαιρο.

Ο Sprint FM 105.3 απέκτησε φανατικούς ακροατές, οι οποίοι συχνά επισκεπτόντουσαν το σταθμό για να παρακολουθήσουν και να συμμετάσχουν σε εκπομπές. Ιστορικά έχουν μείνει τα πρωτοποριακά «πάνελ» αγώνων, όπου αναμεταδιδόταν από το σταθμό ο ήχος ζωντανών τηλεοπτικών μεταδόσεων και κατά διαστήματα σχολίαζαν οι δημοσιογράφοι ενώ παράλληλα έβγαιναν τηλέφωνα στον αέρα με ακροατές που ήθελαν να πουν τη γνώμη τους για τον εν εξελίξει αγώνα. Τα συγκεκριμένα πάνελ έγιναν εξαιρετικά δημοφιλή στο Παγκόσμιο Κύπελλο Ποδοσφαίρου 1994 όπου σημειώθηκε η πρώτη συμμετοχή της Εθνικής Ελλάδας και στο Παγκόσμιο Πρωτάθλημα Καλαθοσφαίρισης Ανδρών 1994 στον Καναδά, επίσης με τη συμμετοχή της Εθνικής Ελλάδας. Λόγω πνευματικών δικαιωμάτων και του ερχομού της συνδρομητικής τηλεόρασης στην Ελλάδα τον Οκτώβριο του 1994, ο σταθμός αναγκαστικά περιόρισε σταδιακά τα εξαιρετικά πετυχημένα «πάνελ» μετάδοσης και σχολιασμού αγώνων.

Προβλήματα εκπομπής και κλείσιμο του Sprint FM 105.3
Το μεγαλύτερο πρόβλημα του Sprint FM 105.3 από το ξεκίνημα της λειτουργίας του ήταν το γεγονός πως είχε πολύ αδύναμο σήμα καθώς ακουγόταν με δυσκολία σε ελάχιστες περιοχές του Λεκανοπεδίου Αττικής. Χαρακτηριστικές είναι οι ιστορίες ακροατών που εφεύρισκαν ευφάνταστους τρόπους προκειμένου να βελτιώνουν το σήμα στους ραδιοφωνικούς δέκτες τους. Ο σταθμός ουδέποτε στηρίχτηκε ουσιαστικά από τον όμιλο Κουρή, με τον διευθυντή του και τους παραγωγούς του να αποτελούν τον κύριο λόγο της ύπαρξής του. Τα τεχνικά προβλήματα είχαν κορυφωθεί στα μέσα του καλοκαιριού του 1995 όταν υπήρξε προσωρινή διακοπή λειτουργίας του σταθμού για λίγους μήνες μέχρι την επαναλειτουργία του στις 6 Νοεμβρίου 1995 κυρίως λόγω των προσπαθειών του Χρήστου Σιέμπη. Στις αρχές του 1996, κι ενώ ο Χρήστος Σιέμπης πάλευε με τον καρκίνο, ο όμιλος Κουρή αποφάσισε την οριστική διακοπή λειτουργίας του Sprint FM 105.3 προκειμένου να χρησιμοποιηθούν οι υποδομές του για τη λειτουργία του Love Radio 99 ο οποίος ξεκίνησε να εκπέμπει στις 3 Ιουλίου 1996 και προοριζόταν για ανταγωνιστής του ραδιοφωνικού σταθμού Galaxy 92.1.

Η αναβίωση ως Sprint FM 89.2
Με τον Χρήστο Σιέμπη να έχει αποβιώσει από καρκίνο στις 7 Απριλίου 1997 σε ηλικία 37 ετών, ο Νίκος Καραγιαννίδης και ο Κωνσταντίνος Ουίλς εξαγόρασαν εξ ημισείας το Νοέμβριο του 1997 την εταιρεία «LIFE ΡΑΔΙΟΦΩΝΙΚΗ ΔΙΑΦΗΜΙΣΤΙΚΗ ΕΚΔΟΤΙΚΗ Ε.Π.Ε.» η οποία ήταν ιδιοκτήτρια του μουσικού σταθμού Life FM 89.2 με σκοπό να χρησιμοποιήσουν τη συχνότητα για την αναβίωση του ιστορικού Sprint FM.

Η έδρα και το στούντιο του σταθμού ήταν στο ισόγειο πολυκατοικίας επί της οδού Μέρλιν 4 στο Κολωνάκι, δίπλα στο πρώην κολαστήριο της Γκεστάπο στην Αθήνα, χωρίς να έχει πλέον σχέση με τον όμιλο Κουρή. Ο Βασίλης Παπαθεοδώρου αποτέλεσε τη φωνή στο σήμα του σταθμού.

Το πρόγραμμα του νέου Sprint FM 89.2 ξεκίνησε το Δεκέμβριο του 1997, με τον Γιώργο Γεωργίου να επιστρέφει πάλι στο ραδιόφωνο με την εκπομπή «Το Καφενείο των Φιλάθλων» Δευτέρα έως Παρασκευή 22:00-00:00 παράλληλα με την τηλεοπτική του παρουσία στο Κανάλι 5. Ακολουθούσε τα μεσάνυχτα η δίωρη (αρχικά) εκπομπή «Στην εξέδρα μείναμε οι δυο μας» με τον γιατρό Νίκο Πολυδωρόπουλο, ρομαντικό φίλαθλο του Παναθηναϊκού, η οποία αποδείχτηκε εξαιρετικά δημοφιλής με κορυφαία ακροαματικότητα δημιουργώντας μία μεγάλη παρέα ακροατών φίλων όλων των ομάδων, η οποία μιλούσε πολιτισμένα για τα αθλητικά γεγονότα και όχι μόνο. Η δημοφιλία αυτή «ανάγκασε» τον Πολυδωρόπουλο να επεκτείνει ορισμένες μέρες τη διάρκειά της μέχρι και τις 7 το πρωί δίνοντας διαφορους τίτλους στην εκπομπή ανάλογα με την ώρα: από τις 02:00-03:00 «Σέντρα στο πρώτο δοκάρι», από τις 03:00-04:00 «Σέντρα στο δεύτερο δοκάρι», από τις 04:00-05:00 «Πάσα στον κενό χώρο», από τις 05:00-06:00 «Σκαφτή μπαλιά και ανάποδο ψαλίδι» και τέλος από τις 06:00-07:00 «Σίγουρο διαζύγιο».

Ο Sprint FM 89.2 προσπάθησε σε γενικές γραμμές να ακολουθήσει την πετυχημένη συνταγή της πρώτης περιόδου λειτουργίας του, την οποία όμως είχαν αντιγράψει πλέον και άλλοι σταθμοί αφού αντιμετώπισε ένα εντελώς διαφορετικό περιβάλλον ανταγωνισμού με την ΕΡΑ Σπορ και τον Σπορ FM να κυριαρχούν στο χώρο του αθλητικού ραδιοφώνου. Γύρω στο 2000 ο σταθμός έβαλε σε ορισμένες εκπομπές ως τρόπο επικοινωνίας τις γραμμές υψηλής χρέωσης (090) ενώ ο Γιώργος Γεωργίου και άλλοι παραγωγοί σταδιακά αποχώρησαν. Παρά τις δυσκολίες εκείνης της περιόδου κι ενώ ο σταθμός φαινόταν παρατημένος στην τύχη του, τη μεταμεσονύχτια ζώνη συνέχισε να κρατά με μοναδική επιτυχία μέχρι και το τέλος ο Νίκος Πολυδωρόπουλος.

Το οριστικό κλείσιμο του Sprint FM 89.2
Ο Sprint FM 89.2 έκλεισε οριστικά το βράδυ της 27ης Μαρτίου 2001 όταν η τότε κυβέρνηση με αφορμή τη λειτουργία του νέου αεροδρομίου της Αθήνας «Ελευθέριος Βενιζέλος» προέβη σε μαζικό κλείσιμο ραδιοσταθμών στην Αττική. Αν και τα επόμενα χρόνια πολλοί από τους σταθμούς που έκλεισαν κατάφεραν να εκπέμψουν και πάλι, η ιδιοκτησία του Sprint FM 89.2 ουδέποτε έκανε κάποια προσπάθεια επαναλειτουργίας του σταθμού.

Παραπομπές

Ελληνικοί ραδιοφωνικοί σταθμοί
Ανενεργοί ελληνικοί ραδιοφωνικοί σταθμοί